Myće za grilowansku hětu a za atraktiwnišu wjes dobyli
Chrósćicy (SN/MWj). Tójšto ćopłeho dešća našło je so takrjec wčera w Chrósćicach. Wězo nic w formje kapkow, kotrež sej wjesnjenjo runja druhim přeja, ale za to šwarneje sumy pjenjez. Tajku stej Chróšćanska gmejna a Hórčanske wjesne towarstwo „Při skale“ we wobłuku sakskeho wubědźowanja „simul+“ dobyłoj. A wopismje přinjesł je sakski minister za regionalne wuwiće Thomas Schmidt, kiž je na přeprošenje zapósłanca krajneho sejma Alojsa Mikławška (wobaj CDU) w jeho wólbnym wokrjesu přebywał.
Hórčenjo móža sej nětko za 5 000 eurow grilowansku hětu jako zetkanišćo wosrjedź wsy natwarić. Nastać ma wona pódla tamnišeho hrajkanišća při gratowni wohnjoweje wobory, rozłoži čłonka předsydstwa towarstwa „Při skale“ Katharina Jurkowa.
szl_Latn szl_Latn ces_Latn